# Recurs natural

Els recursos naturals són el conjunt de recursos materials i en forma de serveis que procedeixen de la natura a la Terra i són utilitzats pels humans. Són finits, ja que formen part del medi ambient, que també ho és, incloent la biodiversitat i la geodiversitat existent en diversos ecosistemes.
Alguns dels recursos naturals com la llum solar i l'aire es troben en algun moment "a tot arreu" però la majoria són recursos localitzats a petites àrees. Dels recursos naturals depenen la resta de recursos i béns dels humans, per això la capacitat de càrrega de la Terra es limitada.
Els humans fa anys que en fan una gestió insostenible, amb una forta sobreexplotació i manca de justícia ambiental que provoca forts impactes ambientals i socials, incloent la biopirateria, el racisme ambiental i deutes ecològics entre molts d'altres. Les conseqüències més importants són la pèrdua de la biodiversitat (i per tant fer els humans més vulnerables a nous virus i epidèmies), el canvi climàtic i el col·lapse econòmic a causa de l'esgotament dels recursos energètics i de matèries primeres, a més de la mala repartició dels aliments.

## Classificació

Hi ha diversos mètodes de categorització dels recursos naturals, aquests inclouen si la font d'origen és viva o no, segons el seu nivell d'explotació, i segons la seva renovabilitat.

### Segons l'origen

* Biòtics – els recursos biòtics s'obtenen de la biosfera (de la vida i de material orgànic), tal com són boscos i els animals, i els materials que es poden obtenir a partir d'ells. Els combustibles fòssils tals com el carbó i el petroli també s'inclouen en aquesta categoria pel fet que es formen a partir de matèria orgànica en descomposició.
* Abiòtics - recursos abiòtics són aquells que provenen d'éssers no vius o de material no orgànic. Exemples de recursos abiòtics inclouen la terra l'aigua dolça, l'aire i els metalls pesants, incloent minerals com l'or, el ferro, coure, plata, etc.

### Segons el temps d'explotació

* Potencials- els recursos potencials són els que existeixen en una regió i es pot utilitzar en el futur. Per exemple, un nou jaciment de petroli fins al moment en què realment no es perfori i no es posi en ús continua sent un recurs potencial.
* Reals - els recursos reals són els que han estat objecte de reconeixement, la seva quantitat i qualitat està determinada i s'estan utilitzant en l'actualitat. Seria el petroli que en aquest moment s'utilitza per a fer matèries primeres o cremant-lo per a obtenir calor.
** De reserva - és la part d'un recurs real que es pot desenvolupar de manera rendible en el futur s'anomenen un recurs per servei. Per exemple, les reserves de petroli.
* D'estoc - són aquells que han estat objecte de reconeixement però no poden ser utilitzats pels organismes per causa de la falta de tecnologia. Per exemple la imaginària font d'energia a partir de la fusió d'hidrogen.

### Segons la sostenibilitat de la seva explotació

Molts recursos naturals es poden separar en renovables o no renovables. És important tenir en compte que aquest concepte depèn no únicament de la velocitat en que es forma, capta i tracta sinó també de la que es consumeix. No renovable és qualsevol recurs del qual es consumeix més, o a una velocitat major, que la que necessita per generar-se.
* Renovables - La quantitat d'alguns d'aquests recursos, com la llum del sol o el vent, no es veu sensiblement afectada pel consum humà. En canvi, per exemple l'aire o l'aigua, són finits i poden deixar de ser útils si, per exemple, estan contaminats. Els recursos provinents des d'una perspectiva d'ús humà es classifiquen com renovables només mentre la taxa de reposició/recuperació sigui superior al de la taxa de consum. Així, per exemple, els agrocombustibles no són renovables perquè cal massa quantitat de terreny i massa temps per a renovar-se.
* No renovables - Els minerals (urani, gas natural (metà), petroli, coltà, liti, etc.) són el recurs més clàssicament inclòs en aquesta categoria però també ho són molts recursos d'origen agrícola i animal que es fan servir per a usos energètics, alimentaris (per exemple, la sobrexplotacó pesquera), farmacològics o d'altra mena. Des del punt de vista humà, els recursos no són renovables quan la seva taxa de consum supera la taxa de reposició/recuperació. però el carbó i el petroli no poden ser reciclats

## Vegeu també

* Economia circular
* Transició energètica
* Decreixement

## Referències

* ↑ «Earth's natural wealth: an audit». Science.org.au, 23-05-2007. Arxivat de l'original el 20 de juliol 2008. [Consulta: 8 setembre 2014].
* ↑ «Peak Everything?». Reason.com, 27-04-2010.

## Bibliografia

* «Natural Resources». A: David R. Henderson (ed.). Concise Encyclopedia of Economics. 2a edició. Indianapolis: Library of Economics and Liberty, 2008. ISBN 978-0865976658. OCLC 237794267.